SL Uradni list Evropske unije C 234/52

Tožba, vložena 15. julija 2010 – Babcock Noell proti European Joint Undertaking for ITER and the Development of Fusion Energy

(Zadeva T-299/10)

()

2010/C 234/92

Jezik postopka: angleščina

Stranki

Tožeča stranka: Babcock Noell GmbH (Würzburg, Nemčija) (zastopnika: M. Werner in C. Ebrecht, odvetnika)

Tožena stranka: European Joint Undertaking for ITER and the Development of Fusion Energy

Predlogi tožeče stranke

— Odločbe tožene stranke z dne 1. julija 2010, izdane v postopku oddaje javnega naročila F4E-20082009-OPE-053 (MS-MG), s katerimi so bile ponudbe tožeče stranke – štiri ločene ponudbe za sklope A, B, C in D – izločene iz postopka, naj se razglasi za nične;

— odločbo tožene stranke z dne 2. julija 2010, izdano v postopku oddaje javnega naročila F4E-20082009-OPE-053 (MS-MG), s katero je bilo naročilo oddano izbranemu ponudniku, naj se razglasi za nično;

— toženi stranki naj se naloži, naj prekliče postopek oddaje javnega naročila F4E-20082009-OPE-053 (MS-MG) in izvede nov postopek oddaje javnega naročila za dobavo navitij za torusno polje ITER;

— toženi stranki naj se naloži plačilo stroškov.

Tožbeni razlogi in bistvene trditve

Tožeča stranka navaja sedem tožbenih razlogov.

Prvič, tožeča stranka navaja, da odločbe, s katerimi so bile njene ponudbe izločene iz postopka, ker naj ne bi bile v skladu z razpisno dokumentacijo, kršijo načelo enakega obravnavanja in vsebujejo očitno napako pri presoji, saj ponudbe niso vsebovale bistvenih odmikov (45 razlik) od tipske pogodbe, kot navaja tožena stranka, temveč le seznam z nekaterimi predlogi, ki so stvar pogajanj. Poleg tega tožeča stranka trdi, da je tožena stranka s sprejemom teh odločb kršila načeli dobrega upravljanja in preglednosti.

Drugič, tožeča stranka navaja, da sporne odločbe kršijo splošno načelo enakega obravnavanja vseh ponudnikov, ker tožena stranka v postopku oddaje javnega naročila ni popravila dejstva, da je imel izbrani ponudnik pri pripravi ponudbe bistveno prednost, ker je bil bolje informiran, saj je za toženo stranko in druge subjekte opravljal dela že pred začetkom postopka. Poleg tega tožeča stranka navaja, da sporne odločbe kršijo načelo preglednosti, ker ji tožena stranka ni razkrila vseh informacij, ki se nanašajo na okoliščine in dejansko ozadje njene odločitve, da ne bo razkrila informacij, ki so pomembne za presojo, ali je imel izbrani ponudnik zaradi boljše informiranosti prednost.

Tretjič, tožeča stranka navaja, da sporne odločbe kršijo člen 84(a) finančne uredbe (1), ker je med izbranim ponudnikom in oddajanem javnem naročilu obstajal konflikt interesov.

Četrtič, tožeča stranka navaja, da sporne odločbe kršijo določbe členov 93 in 100(2)(h) podrobnih pravil za izvajanje (2), ker je bila odločba tožene stranke o oddaji javnega naročila v postopku oddaje javnega naročila F4E-2009-OPE-053 (MS-MG) sprejeta v odprtem postopku, namesto da bi bila sprejeta v postopku konkurenčnega dialoga ali v postopku s pogajanji.

Petič, navaja, da sporne odločbe kršijo določbe člena 23 (2) Direktive 2004/18/ES (3) (ki po analogiji velja za ta postopek oddaje javnega naročila), ker so določila in pogoji iz tipske pogodbe v razpisni dokumentaciji v nasprotju z veljavnim španskim pravom in uvajajo neupravičene ovire pri odpiranju javnih naročil konkurenci.

Šestič, tožeča stranka navaja, da je tožena stranka z uporabo nenatančnih in nejasnih zahtev v razpisni dokumentaciji kršila načelo preglednosti in ni upoštevala določbe člena 116(1) podrobnih pravil za izvajanje.

Nazadnje trdi, da je tožena stranka kršila načeli preglednosti in enakega obravnavanja, ker je v razpisni dokumentaciji za ta postopek uporabila merila za dodelitev, ki so nenatančna, nepregledna in se ne nanašajo na predmet javnega naročila, temveč na določitev in izbor ponudnika.

(1) Odločba upravnega odbora Governing Board of the European Joint Undertaking for ITER and the development of Fusion Energy z dne 22. oktobra 2007 o sprejetju finančne uredbe.

(2) Odločba upravnega odbora European Joint Undertaking for ITER and the development of Fusion Energy z dne 22. oktobra 2007 o sprejetju podrobnih pravil za izvajanje finančne uredbe (podrobna pravila za izvajanje).

(3) Direktiva 2004/18/ES Evropskega parlamenta in Sveta z dne 31. marca 2004 o usklajevanju postopkov za oddajo javnih naročil gradenj, blaga in storitev, UL 2004 L 134, str. 114.